แย้ม 5 หุ้น โบรกคาด Q3 กำไรทะลักกว่า 100% ชู BANPU โต 244%
โชว์ BANPU-AH-SNNP-AGE-PTTEP โบรกคาดการณ์ไตรมาส 3/65 กำไรสุทธิโตกว่า 100% ชู BANPU โตทะลัก 244%
โชว์ BANPU-AH-SNNP-AGE-PTTEP โบรกคาดการณ์ไตรมาส 3/65 กำไรสุทธิโตกว่า 100% ชู BANPU โตทะลัก 244%
9 ต.ค. 2565

จบสิ้นงวดไตรมาส 3/2565 ไปแล้ว หลังจากนั้นก็นับวันบริษัทจดทะเบียน (บจ.) ประกาศงบการเงินออกมาผ่านตลาดหลักทรัพย์แห่งประเทศไทย (ตลท.) ภายใน 45 วันหลังจากวันปิดงบ ซึ่งงบจะออกช่วงกลางเดือนพฤศจิกายน
ล่าสุดมีบริษัทหลักทรัพย์เริ่มทยอยออกบทวิเคราะห์ประเมินทิศทางผลประกอบการของ (บจ.) ในช่วงไตรมาส 3/2565 เพื่อนำมาประกอบการตัดสินใจในการเลือกลงทุนของนักลงทุน โดยทาง “ข่าวหุ้นออนไลน์ธุรกิจ” ได้ทำการรวบรวมข้อมูลเฉพาะที่คาดว่าแนวโน้มกำไรสุทธิไตรมาส 3/2565 เติบโตก้าวกระโดดเกิน 100% เมื่อเทียบกับงวดเดียวกันของปีก่อน เบื้องต้นพบว่ามี BANPU, AH, SNNP, AGE, PTTEP

โดย บริษัทหลักทรัพย์ ดาโอ (ประเทศไทย) จำกัด (มหาชน) ออกบทวิเคราะห์ระบุว่า บริษัท ศรีนานาพร มาร์เก็ตติ้ง จำกัด (มหาชน) หรือ SNNP แนวโน้มกำไรสุทธิไตรมาส 3/2565 อยู่ที่ 140 ล้านบาท เพิ่มขึ้น 128% เมื่อเทียบกับงวดเดียวกันของปีก่อนมีกำไรสุทธิ 62 ล้านบาท หนุนโดยรายได้รวมทำสถิติสูงสุดใหม่เพิ่มขึ้น 48% เมื่อเทียบกับงวดเดียวกันของปีก่อน จากฐานที่ต่ำในช่วงไตรมาส 3/2564 ที่ผ่านมา เนื่องจากช่วงดังกล่าวมีการล็อกดาวน์จากโควิด-19 ระบาดหนัก อีกทั้งในไตรมาส 3/2565 มีการออกสินค้าใหม่ ทำให้ยอดขายในประเทศเติบโต และรายได้ต่างประเทศขยายตัวจากสถานการณ์เรือคลี่คลาย
ขณะเดียวกันปรับประมาณการกำไรปกติปี 2565 เพิ่มขึ้น 4% เพื่อสะท้อนแนวโน้มผลประกอบการไตรมาส 3/2565 ที่ขยายตัวดีกว่าคาด โดยประเมินกำไรปกติปี 2565 อยู่ที่ 520 ล้านบาท เพิ่มขึ้น 69% เมื่อเทียบกับงวดเดียวกันของปีก่อนจากรายได้ในประเทศที่เติบโตต่อเนื่อง และรายได้ต่างประเทศที่ขยายตัวโดยยังคงคำแนะนำ “ซื้อ” ราคาเป้าหมาย 27.00 บาท
ส่วนบริษัทหลักทรัพย์ เมย์แบงก์ (ประเทศไทย) จำกัด (มหาชน) ออกบทวิเคราะห์ระบุว่า บริษัท ปตท. สำรวจและผลิตปิโตรเลียม จำกัด (มหาชน)หรือ PTTEP แนวโน้มกำไรสุทธิไตรมาส 3/2565 อยู่ที่ 19,374 ล้านบาท เพิ่มขึ้น 103% เมื่อเทียบกับงวดเดียวกันของปีก่อนมีกำไรสุทธิ 9,545 ล้านบาท ซึ่งเป็นผลจากปริมาณยอดขายเพิ่มขึ้น 2% เมื่อเทียบกับงวดเดียวกันของปีก่อน
นอกจากนี้ยังคงประเมินกำไรไตรมาส 4/2565 เติบโตแข็งแกร่งต่อเนื่องจากการเพิ่มขึ้นของทั้งปริมาณยอดขาย และราคาก๊าซ โดยยังคงแนะนำ“ซื้อ” ราคาเป้าหมายที่ 185 บาท
รวมทั้ง บริษัท อาปิโก ไฮเทค จำกัด (มหาชน) หรือ AH แนวโน้มกำไรสุทธิไตรมาส 3/2565 อยู่ที่ 315 ล้านบาท เพิ่มขึ้น 149% เมื่อเทียบกับงวดเดียวกันของปีก่อนมีกำไรสุทธิ 127 ล้านบาท ซึ่งคาดจะมีกำไรอัตราแลกเปลี่ยนเข้ามาช่วยอีกประมาณ 130 ล้านบาท จะทำให้มีกำไรสุทธิปี 2565 อยู่ที่ 445 ล้านบาท เพิ่มขึ้น  90% เมื่อเทียบกับงวดเดียวกันของปีก่อนทำสถิติสูงสุดใหม่ เพราะปีก่อนประสบปัญหาการแพร่ระบาดอย่างรุนแรงของโควิด-19 รวมถึงยอดขายปรับตัวดีขึ้น 6,850 ล้านบาท เพิ่มขึ้น 61% เมื่อเทียบกับงวดเดียวกันของปีก่อนจากแรงหนุนตามอุตสาหกรรมรถยนต์รถกระบะอีซูซุเติบโตอย่างดีและได้รับคำสั่งซื้อใหม่จากค่ายรถยนต์ฟอร์ด
อีกทั้งอัตรากำไรขั้นต้นคาดจะดีขึ้น 10.2% จากปีก่อนอยู่ที่ 9.3% จากการใช้กำลังการผลิตที่สูงขึ้น โดยยังคงแนะนำ “ซื้อ”ราคาเป้าหมายที่ 35 บาท
เช่นเดียวกับ บริษัท บ้านปู จำกัด (มหาชน)หรือ BANPU แนวโน้มกำไรสุทธิไตรมาส 3/2565 อยู่ที่ 12,040 ล้านบาท เพิ่มขึ้น 244% เมื่อเทียบกับงวดเดียวกันของปีก่อนมีกำไรสุทธิ 3,505 ล้านบาท จากปริมาณขายที่แข็งแกร่งของ ITM และ ASP ที่สูงเป็นประวัติการณ์ทั้งที่ITM และ CEY รวมถึงผลการดำเนินงานที่ดีขึ้นของธุรกิจไฟฟ้าแต่จะขาดทุนจากการป้องกันความเสี่ยง โดยเฉพาะจากธุรกิจก๊าซ ทั้งนี้ไม่ป้องกันความเสี่ยงธุรกิจ ถ่านหินแล้ว เหลือแต่ก๊าซเท่านั้น โดยยังคงแนะนำ “ซื้อ”ราคาเป้าหมาย 20 บาท
ขณะที่ บริษัทหลักทรัพย์ จีเอ็มโอ-แซด คอม (ประเทศไทย) จำกัด ออกบทวิเคราะห์ระบุว่า บริษัท เอเชีย กรีน เอนเนอจี จำกัด (มหาชน) หรือ AGE แนวโน้มกำไรสุทธิไตรมาส 3/2565 อยู่ที่ 353 ล้านบาท เพิ่มขึ้น 111% เมื่อเทียบกับงวดเดียวกันของปีก่อนมีกำไรสุทธิ 167 ล้านบาท จากปริมาณจำหน่ายถ่านหิน โดยเฉพาะถ่านหินคัดไซต์ที่มีมาร์จิ้นสูง รวมทั้งราคาถ่านหินที่ยังเพิ่มขึ้น
นอกจากนี้ประเมินไตรมาส 4/2565 ยังคงได้แรงหนุนจากราคาถ่านหินทรงตัวในระดับสูง และคาดปริมาณถ่านหินฟื้นตัวต่อเนื่องตามกิจกรรมเศรษฐกิจไทย พร้อมกับปรับเพิ่มกำไรสุทธิปี 2565 เพิ่มขึ้น 107.5% เมื่อเทียบกับงวดเดียวกันของปีก่อน ยังคงแนะนำ “ซื้อ” ราคาเป้าหมาย 6.60 บาท